S-97/2018

Mál þetta, sem dómtekið var 30. ágúst sl., höfðaði héraðssaksóknari með ákæru 16. febrúar 2018 á hendur ákærða, X, kt. […], óstaðsettum í hús í […];

„fyrir stórfellt fíkniefnalagabrot, með því að hafa, miðvikudaginn 5. ágúst 2015, að […] í […], haft í vörslum sínum í sölu og dreifingarskyni 340 kannabisplöntur, 11.441,51 g af kannabislaufum, 5.650,84 g af kannabisstönglum og 25.032,59 g af maríhúana, sem lögreglan fann við leit.

Telst brot þetta varða við 173. gr. a. almennra hegningarlaga nr. 19/1940, sbr. lög nr. 64/1974 og 32/2001.

Þess er krafist að ákærði verði dæmdur til refsingar og til greiðslu alls sakarkostnaðar.

Krafist er upptöku á 340 kannabisplöntum, 11.441,51 g af kannabislaufum, 5.650,84 g af kannabisstönglum, 25.032,59 g af maríhúana, 67 gróðurhúsalömpum, 77 spennugjöfum, 19 loftblásurum, 17 loftsíum, 23 viftum, 2 rafmagnssnúrum og snúningsskurðvél, með vísan til 6. og 7. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.“

Ákærði krefst vægustu refsingar sem lög leyfa, sem öll verði bundin skilorði. Þá krefst verjandi ákærða hæfilegrar þóknunar sér til handa.

Við fyrirtöku málsins 30. ágúst sl. játaði ákærði sök samkvæmt ákæru héraðssaksóknara. Í ljósi þeirrar afstöðu ákærða ákvað dómari að fara með málið samkvæmt 164. gr. laga nr. 88/2008 um meðferð sakamála og var málið tekið til dóms í þinghaldinu án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Forsendur og niðurstaða:

Ákærði hefur samkvæmt framansögðu játað sök í málinu. Játning hans samrýmist gögnum málsins. Brot ákærða telst því sannað og er það réttilega heimfært til refsiákvæða í ákæru.

Samkvæmt vottorði sakaskrár ríkisins hlaut ákærði tvo refsidóma fyrir um hálfri öld síðan fyrir auðgunarbrot. Þau brot ákærða hafa engin áhrif á refsingu hans nú. Hins vegar verður við úrlausn málsins að líta til þess að var ákærði var með dómi Héraðsdóms Reykjaness 1. október 2015 dæmdur í átta mánaða fangelsi fyrir fíkniefnalagabrot, en fullnustu sex mánaða af refsingunni var frestað skilorðsbundið í tvö ár.

Það brot ákærða sem ákæra málsins tekur til var framið fyrir uppkvaðningu ofangreinds dóms Héraðsdóms Reykjaness. Þá er skilorðstími þess dóms liðinn. Verður ákærða nú dæmdur hegningarauki er samsvari þeirri þynging hegningarinnar, sem kynni að hafa orðið, ef dæmt hefði verið um bæði brotin í fyrra málinu, sbr. 78. gr. almennra hegningarlaga nr. 19/1940.

Við ákvörðun refsingar verður ekki framhjá því litið að ákærði er í málinu sakfelldur fyrir að hafa staðið að nokkuð umfangsmikilli kannabisræktun og var afrakstur ræktunarinnar ætlaður til söludreifingar í ágóðaskyni. Ákærða til málsbóta horfir skýlaus játning hans. Að þessu gættu þykir refsing ákærða samkvæmt fyrirmælum 78. gr. almennra hegningarlaga réttilega ákveðin fangelsi í 18 mánuði.

Ákærði er tæplega sjötugur öryrki sem samkvæmt framlögðum læknisvottorðum glímir við ýmiss alvarleg heilsufarsvandamál. Þá verður af framlögðum gögnum ekki annað ráðið en rannsókn lögreglu á málinu hafi lokið í september 2015. Sakamál þetta var hins vegar ekki höfðað fyrr en með útgáfu ákæru héraðssaksóknara 16. febrúar 2018. Ákærða verður í engu kennt um þann mikla drátt sem varð á útgáfu ákæru í málinu. Að þessu gættu þykir ekki annað koma til álita en fresta fullnustu refsingar ákærða og skal hún falla niður að liðnum þremur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga nr. 19/1940.

Með vísan til kröfugerðar ákæruvalds, gagna málsins og tilgreindra lagaákvæða í ákæru verða gerð upptæk 340 kannabisplöntum, 11.441,51 g af kannabislaufum, 5.650,84 g af kannabisstönglum, 25.032,59 g af maríhúana, 67 gróðurhúsalömpum, 77 spennugjöfum, 19 loftblásurum, 17 loftsíum, 23 viftum, 2 rafmagnssnúrum og snúningsskurðvél.

Á grundvelli sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður honum gert að greiða allan sakarkostnað málsins. Ákærði dæmist því til að greiða sakakostnað samkvæmt framlögðu sakarkostnaðaryfirliti héraðssaksóknara, dagsettu 19. febrúar 2018, samtals 1.107.372 krónur. Ákærði greiði einnig þóknun skipaðs verjanda síns, Þ-kk-ef Þ-kk-ef lögmanns, sem eftir umfangi málsins þykir hæfilega ákveðin að virðisaukaskatti meðtöldum, svo sem í dómsorði greinir.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, X, sæti fangelsi í 18 mánuði, en fresta skal fullnustu refsingarinnar og skal hún falla niður að liðnum þremur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 340 kannabisplöntum, 11.441,51 grammi af kannabislaufum, 5.650,84 grömmum af kannabisstönglum, 25.032,59 grömmum af maríhúana, 67 gróðurhúsalömpum, 77 spennugjöfum, 19 loftblásurum, 17 loftsíum, 23 viftum, 2 rafmagnssnúrum og snúningsskurðvél.

Ákærði greiði 1.528.972 krónur í sakarkostnað, þar með talda þóknun skipaðs verjanda síns, Þ-kk-ef Þ-kk-ef lögmanns, 421.600 krónur að virðisaukaskatti meðtöldum.

K-kk-nf H-kk-nf